“Prostituut” vermoor glo kliënt wat nie wou betaalArgieffoto Polisiebeamptes van Pretoria moes Saterdagmiddag ŉ vermeende prostituut red van ŉ groep mense wat haar wou stenig omdat sy ŉ man, wat haar glo nie vir haar dienste wou betaal nie, met ŉ mes doodgesteek het. ŉ Polisiebron het aan Maroela Media gesê die voorval het omstreeks 16:00 in die weste van Pretoria plaasgevind. “ŉ Vrou, wat vermoedelik ŉ prostituut is, het na bewering ŉ man met ŉ mes vermoor omdat hy haar nie wou betaal nie,” het die beampte gesê. Die gemeenskap het van die moord uitgevind en wou die vermeende prostituut stenig vir die man se dood. Die polisie is ontbied en het die vrou van die skare gered. Die vrou is in ŉ ernstige toestand na die Kalafong-hospitaal geneem vir verdere behandeling. Sy word onder polisiebewaking aangehou. Die polisie ondersoek die voorval.